ANSAMBLUL ADAGIO

ANSAMBLUL ADAGIO

„Geniul este un procent inspiraţie și nouăzeci şi nouă transpiraţie” – Thomas Edison

Oana Pîrvu

Ansamblul de muzică Adagio, condus de profesoara Oana Pîrvu, are în componență orchestră, grup și soliști vocali. Stilurile abordate sunt diverse, repertoriul incluzând piese în genul muzicii clasice – instrumentale, pop, rock, etno, blues și dubstep.

Acest ansamblu a luat ființă încă din anii ‘90; între timp repertoriul s-a adaptat cerințelor din prezent. În componența sa găsim copii cu vârste între 11-19 ani, mulți dintre ei excelând atât la instrument în cadrul orchestrei cât și ca soliști vocali.

Repertoriul muzical cuprinde muzică de film, teme celebre orchestrate și adaptate nivelului de tineri pasionați de muzică și care activează în timpul lor liber. În ceea ce privește repertoriul vocal, acesta cuprinde hit-uri internaționale și românești actuale dar și piese vechi devenite clasice: Beatles, Queen, Michael Jackson, Joe Dassin, Iris, Holograf, etc.

Dintre cele mai importante proiecte muzicale amintim doar câteva: „De la clasic la modern prin popular și rock”, care a ajuns la ediția V și care aduce elemente noi în regia de spectacol prin schimbarea și abordarea altui gen muzical decât cel specific: cei care cântă rock încearcă genul popular și clasic și invers; „Adagio Generation – Old vs. New”, ajuns la ediția a IV-a, reunește pe scenă generațiile Adagio vechi și noi, într-un spectacol dinamic, de divertisment și foarte variat prin participarea foștilor elevi deveniți performanți în diverse domenii: operă, pop-rock, popular, etno pe de-o parte și avocați, ingineri, doctori, manageri de firme private, toți reuniți de marea pasiune: MUZICA; „Concursul Național de Interpretare Instrumentală – Marele Premiu al Palatului Național al Copiilor“ – ajuns la ediția XXIII.

Ansamblul Adagio a efectuat turnee în Germania, Lituania, Serbia, Cehia, Turcia, Belgia, Grecia, Bulgaria, Italia, Franța, Polonia. A participat la concursuri muzicale precum Sanremo Junior, Club Europa, Fomged, Bucuriile Europei,The Magic Music Days Of DisneyLand – Paris,Trixie Festival, My Note, Orchestrada. Acestea sunt doar cateva momente în care copiii de la Adagio au demonstrat că România are talente multe şi deosebite ca şi premiile (1,2,3) trofeele şi diplomele de felicitare ori de excelenţă care s-au adunat în aceşti ani.

Ansamblul Adagio a avut, de-a lungul timpului, numeroase apariţii la posturile de televiziune naţionale, la emisiunile pentru copii: TVR1 (au participat la „Ploaia steluţelor” ajungând în finală;) TVR 2 (Atenţie copii), TVR 3 (Premianţii), cabina PRO TV, Antena 1, Prima TV, Acasă, Tele 7 ABC, `Neaţa – Horia Brenciu, Arca Marinei – Marina Almăşan – Tip Top Minitop, Kiki-Riki Miki, Ţara Spiriduşilor, videoclip Dolly la Atomic; România Tineret (Radio) emisiunea IAC-AŞA!, Mini Star (B1 tv), Minimegastar (Radio România Actualităţi),TVRM, TVRi, Vedeta Familiei (TVR 1), Kanal D, Cultural, X Factor, Vocea României, Buni da’ Răi, Prietenii de la ora 11, Neața cu Răzvan și Dani, Loto 6 din 49, Eurovision Junior – septembrie 2004 etc. Proiectul muzical-coregrafic „Ocolul Pamântului în 80 de minute”, în colaborare cu Ambasadele Franţei, Italiei, Germaniei, Marii Britanii, Turciei, Iordaniei, Indiei, Spaniei, Ungariei, Mexic, Israel, S.U.A, Peru, China, precum şi cu institutele culturale respective şi comunităţile din ţara noastră, se derulează din 1996 şi până în prezent.

Din membrii Ansamblului Muzical „Adagio” s-au format trupele: Dolly, Amicii, Etno, Haiducii, Cameleon, Wild Wings, Etnic și SPITALUL DE URGENȚĂ.

Nume de elevi celebri de la ansamblul „Adagio”: Dan Helciug – Spitalul de urgență; Silvia Stanciu – Etno (actuala Silvie); Gherescu Laura – Trupa Friends – Bogdan Popa – Peter Pop; Stoian Rares & Ștefan Valentin – Amicii; Daniel Chioariu – teatrul Ion Creangă; Matei Tibacu – Trupa The Details; Alexander & Mayo + Vlad Andrinoiu & Alexandru Anghel – 2M Production; Alice Badea – Violonistă; Dodoc Viorel & Alexandru Vasilescu – JukeBox; Ovidiu Anton; Liviu Teodorescu.

CRISTIAN BAICU

Contents